Twarske dźěła na Wojerowskim wobydlerskim centrumje so nachileja. Wčera je so měšćanska rada z napisami na domje zaběrała a při tym tež stawizniski pozadk wobkedźbowała.
Wojerecy (AK/SN). Wobydlerski centrum Piwarska 1 změje na južnej fasadźe němski a na zapadnej fasadźe serbski napis. Tole je měšćanska rada wčera jednohłósnje wobzamknyła. Napisaj „Bürgerzentrum Braugasse 1“ a „Wobydlerski centrum Piwarska hasa 1“ orientujetej so na historiskim přikładźe a wotpowědujetej němskim kaž serbskim stawiznam domu, w kotrymž běchu 1912 Domowinu załožili. Tež nutřkowny wodźenski system ma dwurěčny być.
Na naměsće před domom ma přichodnje plastika „Rozwiwanje“ Wojerowskeho wuměłca Helge Niegela stać. Iniciatiwu za to měješe Wojerowska kulturna fabrika, kotraž budźe dom wobhospodarjeć. Plastika ma so do skupiny štomow hodźeć, kotrež tam hižo su. Po kritiskej diskusiji radźićeljo tež tomu přihłosowachu, ale z jednym napřećiwnym a jednym wzdatym hłosom.
szl_Latn szl_Latn szl_Latn